**Hatályos: 2019.09.01-től**

***Apátfalva Község Önkormányzat Képviselő-testülete***

***7/2019.(VIII.31.) önkormányzati rendelete***

***a helyi közművelődési feladatok ellátásáról***

Apátfalva Község Önkormányzatának Képviselő-testülete az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában meghatározott feladatkörében eljárva, a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 83/A. § (1) bekezdésében kapott felhatalmazás alapján a következőket rendeli el:

**1. §**

1. Az Önkormányzat kinyilvánítja, hogy a közművelődéshez való jog gyakorlását közérdeknek, a Közművelődési tevékenységek támogatását közcélnak tartja. A Közművelődést olyan értékhordozó tevékenységnek tekinti, amely a lakosság életminőségét javítja, ezért fontosnak tartja az önkormányzati feladatváltozást és az azok megvalósításában résztvevő intézmények és szervezetek támogatását.

(2) Az Önkormányzat a közművelődési tevékenység feltételeinek szabályozása során arra törekszik, hogy biztosítsa a község minden polgárának és közösségének jogát, hogy

* megismerje a kulturális örökség javait és ezek jelentőségét a történelem alakulásában, a nemzeti önismerete formálásában, valamint – a rendelkezésre álló eszközök útján – ezen értékek védelmével kapcsolatos ismereteket megszerezze,
* igénybe vegye a közművelődési – közösségi színtér nyújtotta szolgáltatásokat,
* műveltségét, készségeit életének minden szakaszában gyarapítsa, közművelődési jogai érvényesítése érdekében céljából közösséget hozzon létre,
* a művelődési céljai megvalósításához az önkormányzati feladatvállalásban résztvevő szervezetektől közösségi színteret, szervező, szervezeti és tartalmi segítséget kapjon,
* a civil közösségek, nemzetiségi önkormányzatok együttműködését ösztönözze.

(3) Az Önkormányzat feladatának tekinti a feltételek biztosítását, a szakmai tevékenység és a szolgáltatás működtetését. Gondoskodik a közművelődési feladatok ellátásához szükséges pénzügyi háttér és infrastruktúra feltételeinek megteremtéséről, a már meglévő háttér fejlesztéséről.

(4) Az Önkormányzat fenntartásában működő szolgáltatások egyetlen vallás, világnézet vagy politikai irányzat mellett sem kötelezhetik el magukat.

(5)A rendelet célja, hogy Apátfalva község polgárai, közösségei művelődési és kulturális szükségleteinek figyelembevételével meghatározza Apátfalva Község Önkormányzata (a továbbiakban: Önkormányzat) által ellátandó közművelődési alapszolgáltatásokat, azok ellátási formáját, módját és mértékét.

**2. §**

A rendelet hatálya kiterjed a közművelődési tevékenységben résztvevőkre, közművelődési tevékenységet is ellátó természetes és jogi személyekre, szervezetekre, azok fenntartóira, működtetőire, alkalmazottjaira és a közművelődési alapszolgáltatást igénybe vevőkre.

**3. §**

Az Önkormányzat kötelező közművelődési feladatként a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Kultv.) 76. § (3) bekezdésében meghatározott közművelődési alapszolgáltatásokat látja el.

**4. §**

(1) Az Önkormányzat kötelező közművelődési feladatait elsősorban az általa közvetlenül, saját maga által fenntartott és működtetett **Faluház és Könyvtár** útján látja el. A Könyvtár a Somogyi Károly Városi és Megyei Könyvtár Szolgáltató helye, melyet a KSZR-en (Könyvtárellátási Szolgáltató Rendszer) keresztül lát el.

(2) A Faluház és Könyvtár alapfeladatai:

* művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása,
* közösségi és társadalmi részvétel fejlesztése,
* a hagyományos közösségi kulturális értékek átörökítése feltételeinek biztosítása,
* kulturális tevékenység rendezése,
* községi és állami ünnepek megünneplése,
* egyéb szórakoztató tevékenység,
* tájékoztatás biztosítása,
* nemzetiségi élet biztosítása,
* szabadidős tevékenység.

(3) A közösségi színtér keretében folyó tevékenység elsődleges helyszíne a Faluház és Könyvtár épülete (6931 Apátfalva Templom utca 57.). A Faluház és Könyvtár éves munkaterv alapján végzi tevékenységét. A közösségi színtér éves munkatervét a Faluház és Könyvtár készíti el az illetékes önkormányzati bizottság közreműködésével. A Faluház és Könyvtár éves munkatervét a képviselő-testület hagyja jóvá. A Faluház és Könyvtár közfeladatként többcélú közösségi színtér, mivel közművelődési feladatokat és nyilvános könyvtári szolgáltatást nyújt.

(4) A Faluház és Könyvtár az éves működéséről, tevékenységéről beszámolót készít, amelyet a tárgyévet követő év január 31. napjáig az Önkormányzat képviselő-testülete elé terjeszt.

**5. §**

(1) Az Önkormányzat a közművelődési alapszolgáltatások nyújtásába az általa fenntartott szolgáltatások mellett más, közművelődési tevékenységet is ellátó természetes és jogi személyeket, egyéb szervezeteket, azok fenntartóit, működtetőit és alkalmazottait is bevonhatja, így különösen:

1. nevelési-oktatási intézményeket,
2. a településen működő civil szervezeteket, egyházakat,
3. nemzetiségi önkormányzatokat,
4. gazdasági társaságokat,
5. előadókat.

(2) Az Önkormányzat az általa fenntartott közösségi színtér által el nem látott feladatok elvégzésére a Kultv. követelményeinek megfelelő természetes vagy jogi személlyel közművelődési megállapodást köthet. Közművelődési feladat megállapodás keretében csak akkor látható el, ha azt az önkormányzati közművelődési szervezet saját maga útján nem képes ellátni.

**6. §**

Az Önkormányzat a közművelődési feladatait a saját költségvetéséből finanszírozza, amelynek forrásait képezik a saját bevételek, a központi költségvetésből származó támogatások és pályázati forrásokból származó pénzösszegek. A mindenkori feladatok ellátásának mértékét a képviselő-testület a mindenkori költségvetési lehetőségek ismeretében határozza meg.

**7. §**

A közösségi színtér használatának szabályzatát e rendelet 1. számú melléklet tartalmazza.

**Záró rendelkezések**

**8. §**

E rendelet a kihirdetését követő napon lép hatályba és hatálybalépésével egyidejűleg Apátfalva Község Önkormányzata helyi közművelődési feladatok ellátásról szóló 26/2000. (XI. 29.) rendelete hatályát veszti.

Apátfalva, 2019. augusztus 30.

Szekeres Ferenc Dr. Szénási Hanna

polgármester jegyző

*1. számú melléklet a 7/2019.(VIII.31.) számú rendelethez*

**Apátfalva Község Önkormányzatának**

**közösségi színterének használati szabályzata**

Apátfalva Község Önkormányzatának Képviselő-testülete a település közművelődési közösségi színtereinek használati szabályzatát az alábbiakban határozza meg.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 73. § (1) bekezdése kimondja, hogy „A közművelődéshez való jog gyakorlása közérdek, a közművelődési tevékenységek támogatása közcél.”

A község közösségi színterének szolgáltatásait, programjait bárki igénybe veheti, aki a használati szabályzatban foglalt feltételeket elfogadja.

Apátfalva Község Önkormányzatának Képviselő-testülete a helyi közművelődési feladatok ellátásáról szóló önkormányzati rendeletében állapítja meg közösségi színtereit, amelyet a közművelődési feladatok folyamatos megvalósítása érdekében közművelődési helyszínként működtet.

**1. Közösségi színterek, közművelődési helyszínek:**

* Faluház és Könyvtár (6931 Apátfalva, Templom utca 57.)

**2. Közösségi színterek fenntartója:**

Apátfalva Község Önkormányzata (a továbbiakban: Önkormányzat) 6931 Apátfalva, Templom utca 57.

**3.** **Közösségi színterek igénybevételének szabályozása**

* A helyiség/helyszín igénybevételének szándékát szakmai munkatárstól, kell kérni. A szakmai munkatárs a nyitvatartási időben az egyéb programok időpontjainak figyelembe vételével biztosítja a helyiséget/helyszínt az igénylőnek.
* Az önkormányzat természetbeni juttatásként Apátfalvi székhelyű, Apátfalván működő bejegyzett civil szervezetek, valamint nemzetiségi önkormányzatok részére díjmentesen biztosítja a közösségi színtér helyiségeinek igénybevételét előzetes megállapodás alapján.
* A közösségi színtér használata során a házirend betartása kötelező.
* A közösségi színterekhez kapcsolódó eszközök nem kölcsönözhetők.

**4. A közösségi színtér helyiség/helyszín díjmentes és díjköteles használata**

*Díjmentes tevékenységek és szolgáltatások:*

* a fenntartó önkormányzat és szerveinek szervezésében megvalósuló rendezvények,
* az apátfalvi székhelyű, Apátfalva településen működő bejegyzett civil szervezetek és nemzetiségi önkormányzatok általi igénybevétel,
* a lakosság ingyenes egészségügyi szűrése/vizsgálata,
* Apátfalva településen működő saját művészeti csoportok, öntevékeny körök tevékenysége,
* a díjmentes igénybevétel alkalmával a rendezvény szervezője haszonszerző tevékenységet nem folytathat.

*Díjköteles tevékenységek és szolgáltatások:*

* üzleti célú tevékenységekre való igénybevétel
* mindazon tevékenységek, melyek a díjmentes tevékenységek és szolgáltatások részben nem kerültek szabályozásra.

**5. A helyiség/helyszín használatára vonatkozó megállapodás**

A közösségi színtér helyiség/helyszín használatára vonatkozó írásbeli megállapodás megkötésére a polgármester jogosult.

A helyiséghasználati díjat a megállapodásban foglaltak alapján és módon az Önkormányzat részére kell megfizetni.

**6. A Közösségi színterek általános** **házirendje**

A közösségi színteret, helyiséget nyitvatartási időben minden érdeklődő látogathatja, igénybe veheti kulturális szolgáltatásait, berendezéseit, felszereléseit és más eszközeit.

Az előzetes bejelentéssel történő igénybevétel esetén, annak teljes körű felelősség vállalásával történhet.

A közösségi színtér helyszínein minden látogató köteles a közösségi és társas élet szabályait betartani, kulturált magatartást tanúsítani.

A közösségi színtérként működő helyiség/helyszín, közösségi célokat szolgál, ezért védelme, berendezésének és felszerelésének anyagi felelősséggel történő használata, a tisztaság és rend megóvása minden látogató kötelessége.

A látogató személyes tárgyainak megóvásáért az önkormányzat felelősséget nem vállal.

A közösségi színtér helyiségeiben 14 éven aluliak 20.00 óra után csak szülő, vagy felnőtt korú személy felügyelete mellett tartózkodhatnak.

A házirend, jogvédelmi előírások betartásáért, valamint betartatásáért az erre kijelölt személy felel.

A házirend betartása, minden látogató számára kötelező.

**7. A Nyilvános Könyvtár speciális használati szabályzata, házirendje**

A könyvtárosi teendőket az Önkormányzat foglalkoztatásában álló személy látja el, a munkaköri leírásban foglaltak szerint, a Somogyi Károly Városi és Megyei Könyvtár által meghatározott nyitva tartási rendben.

A könyvtárhasználó jogai és a könyvtárhasználat feltételei keretében a könyvtárhasználó jogosult a nyilvános könyvtár szolgáltatásainak igénybevételére, az alapszolgáltatások ingyenes igénybevételére, nyomtatott dokumentumok (könyv, újság) helyben használatára, állományfeltáró eszközök használatára, tájékoztatást kérni a könyvtárról, a szolgáltatásokról és a könyvtári rendszerről.

A könyvtárhasználat alapvető feltétele és elvárása a könyvtárban fegyelmezett, csendes magatartás betartása.

**8. A számítógép használat feltételei:**

A közösségi színtérben elhelyezkedő DJP (Digitális Jólét Program) pontban lehetőség van számítógép- és internet használatára. Az elhelyezett gépek díjazás ellenében használhatók.

A használók közízlést sértő internetes oldalakat nem látogathatnak, a rendszer regisztrálja a látogatott webhelyet. A számítógép-használó tevékenységével nem sértheti meg a hatályos jogszabályokat és nem veszélyeztetheti a számítógépes rendszert. A számítógépről való nyomtatásra lehetőség van, amit előre kell jelezni. A számítógép használata során felmerülő hibát azonnal jelezni kell. Tilos a számítógép beállításait megváltoztatni, a műszaki hibákat saját kezűleg elhárítani. A számítógépre nem engedélyezett semmilyen szoftver telepítése, fájlok mentése csak az e célra fenntartott helyre történhet. Az engedély nélkül telepített vagy mentett alkalmazások törlésre kerülnek. Elektronikus levelezésre külön postafiókot nem biztosítunk. A használt technikai eszközök épségéért a használók anyagi felelősséggel tartoznak.

**9. A nyitva tartás rendje**

1. A Faluház és Könyvtár általános nyitvatartása:

*Hétfő: 8 – 18:00*

*Kedd: 8 – 18:00   
Szerda: 8 – 18:00  
Csütörtök: 8 – 18:00*

*Péntek: 8 – 18:00*

*Szombat: 8 – 12:00*